62022CJ0695_RES
C‑695/22. sz. ügy
Fondee a.s.
kontra
Česká národní banka
(a Městský soud v Praze [Cseh Köztársaság] által benyújtott előzetes döntéshozatal iránti kérelem)
A Bíróság ítélete (ötödik tanács), 2024. május 16.
„Előzetes döntéshozatal – Szolgáltatásnyújtás szabadsága – A pénzügyi eszközök piacai – 2014/65/EU irányelv – 3. cikk – Mentesség a 2014/65/EU irányelv alkalmazása alól – Mentesített befektetési közvetítő – Olyan tagállami szabályozás, amely megtiltja e közvetítő számára, hogy ügyfélmegbízásokat továbbítson egy más tagállamban letelepedett befektetési vállalkozás számára”
Letelepedés szabadsága – Szolgáltatásnyújtás szabadsága – Pénzügyi eszközök piacai – 2014/65 irányelv – Választható mentességek – Befektetési közvetítő – Olyan tagállami szabályozás, amely megtiltja valamely mentesített közvetítő számára, hogy ügyfélmegbízásokat továbbítson egy más tagállamban letelepedett, engedélyezett befektetési vállalkozás számára – Megengedhetetlenség
(2014/65 európai parlamenti és tanácsi irányelv, 3. cikk, (1) bekezdés, c) pont, i. alpont)
(lásd: 31., 32. pont és a rendelkező rész)
Összefoglalás
A Městský soud v Praze (prágai városi bíróság, Cseh Köztársaság) által a pénzügyi eszközök piacán valamely közvetítőt megillető szolgáltatásnyújtási szabadsággal kapcsolatos jogvita keretében előterjesztett előzetes döntéshozatal iránti kérelem alapján eljárva a Bíróság megerősíti annak lehetőségét, hogy a közvetítő, akire a 2014/65 irányelv (
1
) nem alkalmazandó, a székhelye szerinti tagállamtól eltérő tagállamban letelepedett befektetési vállalkozásnak tőzsdei megbízásokat továbbíthat.
A Fondee a.s. befektetési közvetítői tevékenységet folytat a Cseh Köztársaságban. E minőségben és a 2014/65 irányelv 3. cikkének (1) bekezdésében előírt lehetőségnek a Cseh Köztársaság általi alkalmazása alapján a Fondee mentesül ezen irányelv alkalmazása alól, tehát nem élvezi az ugyanezen cikk (3) bekezdése szerinti befektetési szolgáltatások nyújtásának szabadságát.
Tevékenysége keretében a Fondee 2019. október 7. és december 27. között az ügyfeleitől kapott 407 vételi megbízást továbbított tőzsdei kereskedésben részt vevő alapok befektetési jegyeire vonatkozóan egy hollandiai székhelyű értékpapír‑kereskedőnek.
A nemzeti jogszabályok azonban megtiltják a befektetési közvetítőknek, hogy megbízásokat továbbítsanak a más tagállamokban letelepedett befektetési vállalkozásoknak.
Következésképpen a cseh nemzeti bank bírságot szabott ki a Fondee‑ra a szóban forgó időszakban végzett tevékenységei miatt.
A cseh nemzeti bank banktanácsához benyújtott eredménytelen jogorvoslati kérelmet követően a Fondee a prágai városi bírósághoz, a kérdést előterjesztő bírósághoz fordult. Ez utóbbi terjesztette elő azt a kérdést, hogy a befektetési közvetítők hivatkozhatnak‑e a szolgáltatásnyújtás szabadságához való jogra az EUMSZ 56. cikk alapján annak érdekében, hogy valamely ügyfél megbízásait külföldi értékpapír‑kereskedőnek továbbíthassák.
A Bíróság álláspontja
Mivel a 2014/65 irányelv teljes mértékben harmonizálta a nemzeti szabályozásokat, többek között az egy vagy több pénzügyi eszközzel kapcsolatos megbízások határokon átnyúló fogadására és továbbítására vonatkozóan, a Bíróság az ítélkezési gyakorlatának (
2
) megfelelően úgy határoz, hogy az előzetes döntéshozatalra előterjesztett kérdéseket kizárólag ezen irányelv rendelkezései alapján vizsgálja meg.
Következésképpen a Bíróság úgy ítéli meg, hogy lényegében azt a kérdést terjesztették elé, hogy a 2014/65 irányelv 3. cikke (1) bekezdése c) pontjának i. alpontját úgy kell‑e értelmezni, hogy azok a személyek, akiket valamely tagállam mentesített ezen irányelv alkalmazása alól, jogosultak arra, hogy végrehajtás céljából továbbítsák az e tagállamban lakóhellyel vagy székhellyel rendelkező ügyfelek megbízásait más tagállamban letelepedett, engedélyezett befektetési vállalkozásoknak, és hogy ennélfogva az említett rendelkezéssel ellentétes‑e az ilyen továbbítást tiltó nemzeti szabályozás.
E kérdésre a Bíróság igenlő választ ad.
E következtetés levonása érdekében a Bíróság megállapítja, hogy a 2014/65 irányelv 3. cikkének (1) bekezdése felhatalmazza a tagállamokat arra, hogy ne alkalmazzák ezt az irányelvet azon személyekre, akik tekintetében az adott tagállam a székhely szerinti tagállam, feltéve hogy tiszteletben tartanak bizonyos feltételeket. E feltételek között ezen irányelv 3. cikke (1) bekezdése c) pontjának i. alpontja kifejezetten előírja, hogy e személyek jogosultak az általuk kapott megbízásokat az engedélyezett befektetési vállalkozásoknak továbbítani.
Márpedig e cikk a megbízásoknak nemcsak az ezen irányelv alkalmazása alól mentesített személy székhelye szerinti tagállamban letelepedett és engedélyezett, hanem valamennyi engedélyezett befektetési vállalkozás felé történő továbbítására vonatkozik.
(
1
)	A pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15‑i 2014/65/EU európai parlamenti és tanácsi irányelv (HL 2014. L 173., 349. o.; helyesbítés: HL 2016. L 188., 28. o.).
(
2
)	A 2023. április 20‑iAutorità Garante della Concorrenza e del Mercato [Ginosa település önkormányzata] ítélet (C‑348/22, EU:C:2023:301, 36. pont, valamint az ott hivatkozott ítélkezési gyakorlat).